भगवान की शरण में ही मनुष्य माया पर विजय पाता है: नरोत्तम स्वामी
तप व्यक्ति को मर्यादित रखता है, आंतरिक पवित्रता का श्रोत तप है। तप शरीर की उत्कृष्टता का साधन है। यह उदगार गीता मनीषी नरोत्तम स्वामी जी ने गीता जयंती समारोह के दौरान गीता भवन में आयोजित प्रवचन में व्यक्त किए। उन्होंने कहा कि विषयों के भोग से विषयों का चिंतन करना अधिक खतरनाक है और यह पतन की पराकाष्ठा बनता है। गीता मण्डल समिति के अध्यक्ष हनुमतशरण तिवारी और सचिव आशुतोष तिवारी ने बताया कि समिति द्वारा महलों के समीप स्थित गीता भवन में 21 दिसम्बर से गीता जयंती समारोह मनाया जा रहा है। 22 दिसम्बर से यहां रोजाना सांयकाल 6 बजे से 6:30 बजे तक भजन संध्या और उसके बाद झांसी से आए नरोत्तम स्वामी के गीता प्रवचन होते हैं।
नरोत्तम स्वामी ने कहा कि परमात्मा को मानने के लिए श्रद्धा संबल के रूप में काम करती है। श्रद्धा सतोगुणी, रजोगुणी एवं तमोगुणी होती है। अनंत परमात्मा को प्राप्त करने के लिए जो भी शक्तियां आपको साधना से प्राप्त हुई हैं उन्हें उसी प्रभु में विलीन कर देना चाहिए। जो परमात्मा के अनुरागी होते हैं वे भौतिक साधनों से प्राप्त शक्तियों का प्रदर्शन नहीं करते। गीता में भगवान कृष्ण ने स्वयं कहा है कि हमारी माया देवीय है, गुणमयी है, अजेय है। नरोत्तम स्वामी जी ने कहा कि जब माया मानुषी नहीं है तो फिर मनुष्य उस पर विजय कैसे प्राप्त कर सकता है। इस लिए जो व्यक्ति भगवान की शरण में जाता है वही माया पर विजय प्राप्त कर सकता है। उन्होंने कहा कि तप का ध्येय सदाचार की प्राप्ति होना चाहिए। कलयुग के चरित्र में त्रेता और द्वापर युग की साधना नहीं चलेगी। चाहे ज्ञान छोटा हो या बड़ा, दोनों का उद्देश्य अज्ञानता को मिटाने का होना चाहिए। छोटा ज्ञान बड़े ज्ञान को काटने का काम करे यह उचित नहीं है। तप लोकोपकारी होना चाहिए। विद्या का उपयोग बेंचने के बजाय लोक हित में हो।
राग द्वेष से मुक्त व्यक्ति इंद्रियों को वश में कर लेता है
उपवास की व्याख्या करते हुए नरोत्तम स्वामी जी ने कहा कि स्थूल वस्तु के त्याग से वस्तु के प्रति रस निवृत्ति नहीं होती। किसी भी विषय के रस को बाहर से हट पूर्वक रोकने के बावजूद अंदर से उसका चिंतन करते रहना मिथ्याचार ही कहा जाएगा। रस की निवृत्ति के लिए भगवान के महारस की जरूरत होती है जो आनंद का श्रोत है। अकेले संयम द्वारा इंद्रियों को बस में करना पर्याप्त नहीं है। उसके बाद अपने आप को परमात्मा में स्थापित करना भी जरूरी है। आत्मविरोधी तत्वों को त्यागने के साथ परमात्मा की भक्ति भी जरूरी है, क्योंकि परमात्मा का रस स्थाई है। जो व्यक्ति राग द्वेष से मुक्त हो कर विषयों का सेवन करता है वह इंद्रियों को वश में कर सकता है। नरोत्तम स्वामी जी ने कहा कि मन बुद्धि चित्त और अहंकार को भगवान में समर्पित कर देना ही ब्रह्मचर्य है। इसी तरह किसी का अहित नहीं सोचना सच्ची अहिंसा है। अहिंसा कर्मक्षेत्र और भावक्षेत्र दोनों में ही होना चाहिए।
hin_Deva hin_Deva hin_Deva hin_Deva hin_Deva